Parfuum bly 'n reis deur die verlede.
JY LEES NOU Parfuum bly 'n reis deur die verlede.
Maak nie saak of dit 'n ou gunsteling is, of 'n nuwe geur wat jou binneste roer nie. Daar's altyd iets wat jou in sekondes terugvoer na 'n ander plek en 'n ander tyd. Goeie herinneringe, spesiale oomblikke, kosbare jare, tye soms wat jy eerder wil vergeet.
Dis somer, tog is die dag koud en grys. Maar die winkel is gevul met warm geure wat met my emosies speel. Hier gaan dit oor die kreatiewe kombinasie van geure - hemelse mengsels van romantiese blomme, sensuele vrugte en eksotiese kruie. Voor my staan 19 botteltjies, elk met 'n eie aroma en kleurryke storie. My hart spring toe ek wildevy en cassis (die wonderlike ekstrak van swartbessie) ruik. Daardie geur kén ek!
Maar jasmyn laat my ook giggel. Op universiteit het ek 'n paar rand afgeknyp om vir my 'n ordentlike parfuum te koop. Met my eerste formele dansparty bedek ek my toe in 'n mis van jasmyngeur - my aandrok, my hare. Teen tienuur die aand was my aandpakmetgesel 'n skadu van sy ou flambojante self. Met dik, geswelde oë en 'n rooi, jeukende neus kon hy skaars asemhaal. Als die jasmyn se skuld! Vir hom het ek nie weer gesien nie.
En toe, net so skrams, ruik ek die sitrus in die bottel Lime Basil & Mandarin. Suurlemoen soos Jack, ons Jack Russell, daarvan gehou het. Skerp en vars soos 'n sagte winterreën. Suurlemoentyd het hy onder die bome in die tuin geboer en die goudgeel vrugte uit die takke gespring. Wanneer hulle te hoog geraak het, het hy moedeloos onder die boom getjank of in die boom geklouter op soek na die vrug wat hom ontwyk. Dan het hy sy vonds versigtig afgeskil en met oë styf toegeknyp die surigheid stukkie vir stukkie opgeëet. Wintertyd het Jack nooit soos hond geruik nie - nee, eerder pure suurlemoenbloeisel.